Kiitä Herraa, yö ja päivä, pimeys ja valokin!
Aurinko ja kuu, myös kiitä, hän on tehnyt teidätkin.
Taivaan tähdet, hiljaisella matkallanne kiittäkää.
Lähde, virta, meren laine, ylistykseen yhtykää.
Maailman te vuoret, laaksot, Herraa kunnioittakaa!
Aamun kirkkaat kastehelmet, Luojaa saatte heijastaa.
Kiitä Herraa, pienin kukka laakson laajan liepeellä.
Metsän puut, te huminoikaa Herran suurta nimeä.
Kiitä Herraa, sadepilvi, salama ja ukkonen!
Kiittäkää, te kidetähdet tuiman talvipakkasen.
Kiitä, lumi, raekuuro, kiitä, myrsky mahtava,
kiitä, leuto lännen tuuli, illan rusko hehkuva..
Kiittäkää, te Luojan linnut, erämaiden eläimet,
retkillänne, loukoissanne, kesyt, villit, nälkäiset!
Merten, virtain kalaparvet, valasparvet, laulakaa,
kaikki luodut laadullanne Herraa kunnioittakaa.
Kiittäkää jo Korkeintanne, kansat, kansain ruhtinaat,
lapsukaiset, vanhat, nuoret, pienet, heikot, voimakkaat!
Halleluja, kiitoksenne nouskoon maasta taivaaseen,
yhtyköön se enkeleitten taivaalliseen kiitokseen.
Sieluni, nyt kiitä Herraa, lunastajaa, luojaasi!
Lapsekseen hän sinut osti, orjuudesta vapaaksi.
Hän on aina auttajasi, armossaan vie autuuteen.
Kiitä riemuiten siis Herraa nyt ja aikaan iäiseen!